EUROOPA KOMISJON Brüssel,11.12.2017 COM(2017) 746 final 2017/0331(NLE) Ettepanek: NÕUKOGU MÄÄRUS, millega muudetakse määrust (EL) nr 1387/2013, millega peatatakse teatavatele põllumajandus- ja tööstustoodetele kehtestatud ühise tollitariifistiku ühepoolsete tollimaksude kohaldamine



SELETUSKIRI 1.ETTEPANEKU TAUST •Ettepaneku põhjused ja eesmärgid Teatavaid põllumajandus- ja tööstustooteid toodetakse Euroopa Liidus liiga vähe või ei toodeta neid üldse. Selleks et tagada selliste toodete piisavad ja katkematud tarned ning hoida ära nende toodete turu häireid, peatati nõukogu määrusega (EL) nr 1387/2013 osaliselt või täielikult teatavate ühise tollitariifistiku ühepoolsete tollimaksude kohaldamine. ELi tööstuse vajaduste rahuldamiseks ajakohastatakse kõnealust määrust iga kuue kuu tagant. Komisjon vaatab koostöös tollitariifistiku majandusküsimuste töörühmaga läbi kõik liikmesriikide esitatud taotlused, mis käsitlevad ühise tollitariifistiku ühepoolsete tollimaksude ajutist peatamist. Läbivaatamise tulemusel leiab komisjon, et teatavate uute, määruse lisas praegu loetlemata toodete puhul on tollimaksude peatamine põhjendatud. Mõne muu toote puhul tuleks muuta tootekirjelduse, klassifikatsiooni või eesmärgipärase kasutuse nõudega seotud tingimusi. Tooted, mille suhtes tariifide kohaldamise peatamine ei ole enam ELi majandushuvidega kooskõlas, tuleks välja jätta. •Kooskõla poliitikavaldkonnas praegu kehtivate õigusnormidega Käesolev ettepanek ei mõjuta ELiga sooduskaubanduslepingu sõlminud riike ega sooduskaubanduslepingute (nt üldine soodustuste süsteem, AKV-süsteem või vabakaubanduslepingud) kandidaatriike või potentsiaalseid kandidaatriike. •Kooskõla muude liidu tegevuspõhimõtetega Ettepanek on kooskõlas ELi põllumajandus-, kaubandus-, ettevõtlus-, arengu- ja välispoliitikaga. 2.ÕIGUSLIK ALUS, SUBSIDIAARSUS JA PROPORTSIONAALSUS •Õiguslik alus Käesoleva ettepaneku õiguslik alus on Euroopa Liidu toimimise lepingu artikkel 31. •Subsidiaarsus (ainupädevusse mittekuuluva valdkonna puhul) Ettepanek tehakse ELi ainupädevusse kuuluvas valdkonnas. Subsidiaarsuse põhimõtet seetõttu ei kohaldata. •Proportsionaalsus Ettepanek on kooskõlas proportsionaalsuse põhimõttega. Kavandatud meetmed on kooskõlas põhimõtetega, mis on kehtestatud väliskaubandusega tegelevate ettevõtjate tegevuse lihtsustamiseks, nagu on märgitud komisjoni teatises ühepoolsete tariifide peatamise ja kvootide kohaldamise kohta. Käesolevas määruses piirdutakse sellega, mis on vajalik eesmärkide saavutamiseks kooskõlas Euroopa Liidu lepingu artikli 5 lõikega 4. •Vahendi valik Euroopa Liidu toimimise lepingu artiklis 31 on sätestatud, et „[ü]hise tollitariifistiku maksumäärad kehtestab nõukogu komisjoni ettepaneku põhjal“. Seepärast on määrus asjakohane vahend.

3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED •Praegu kehtivate õigusaktide järelhindamine või toimivuse kontroll 2013. aastal toimunud kogu ühepoolsete tollimaksude peatamise süsteemi hindamisel jõuti järeldusele, et süsteemi põhiprintsiip on endiselt kehtiv. Kulude kokkuhoid kõnealuse süsteemi alusel kaupu importivate ELi ettevõtjate jaoks võib olla märkimisväärne. Selline kokkuhoid võib olenevalt tootest, ettevõtjast ja asjaomasest sektorist omakorda anda suuremat kasu, näiteks suurendada konkurentsivõimet, muuta tootmismeetodid tõhusamaks ning luua või säilitada töökohti ELis. Üksikasjalikud andmed käesoleva määruse kohaldamisega saadava kokkuhoiu kohta on esitatud finantsselgituses. •Konsulteerimine sidusrühmadega Käesoleva ettepaneku ettevalmistamisel aitas komisjoni tollitariifistiku majandusküsimuste töörühm, kuhu kuuluvad kõikide liikmesriikide delegatsioonid ja Türgi delegatsioon. Töörühm kohtus enne käesolevas ettepanekus sätestatud muudatustes kokku leppimist kolm korda. Ta hindas hoolikalt iga (uut või muutmist käsitlevat) taotlust. Erilist tähelepanu pööras töörühm vajadusele vältida mis tahes kahju ELi tootjatele ning suurendada ja ühtlustada ELi tootmise konkurentsivõimet. Kõik loetletud peatamised vastavad tollitariifistiku majandusküsimuste töörühma arutelude käigus saavutatud kokkulepetele või kompromissidele. Võimalikke olulisi ohte, millel võiksid olla pöördumatud tagajärjed, ei täheldatud. •Mõjuhinnang Kavandatud muudatus on tehniline ja käsitleb ainult nõukogu määruse (EL) nr 1387/2013 lisas loetletud peatamisi. Seepärast ei tehtud käesoleva ettepaneku puhul mõjuhinnangut. •Põhiõigused Ettepanek ei mõjuta põhiõiguste teostamist. 4.MÕJU EELARVELE Ettepanekul puudub finantsmõju kuludele, küll aga on sellel mõju tuludele. Aastas jääb saamata tollimakse kogusummas ligikaudu 15,7 miljonit eurot. Mõju tavapärastele eelarve omavahenditele on 12,5 miljonit eurot aastas (st 80 % kogusummast). Käesoleva ettepaneku mõju eelarvele selgitatakse üksikasjalikumalt finantsselgituses. Tavapärastest omavahenditest saamata jäänud tulu kompenseeritakse liikmesriikide kogurahvatulul põhinevate omavahendite osamaksetega. 5.MUU TEAVE •Rakenduskavad ning järelevalve, hindamise ja aruandluse kord Kavandatud meetmeid hallatakse TARICi (Euroopa Liidu integreeritud tariifistik) raamistikus ja neid kohaldavad liikmesriikide tolliametid. Detsembris 2013 tehti ka ühepoolsete tollimaksude peatamise ja kvootide süsteemi hindamiseks uuring ( http://ec.europa.eu/taxation_customs/common/publications/studies/index_en.htm ). Hindamisel jõuti järeldusele, et süsteemi põhiprintsiip on endiselt kehtiv ja et süsteemi kohaldamist tuleks jätkata. 2017/0331 (NLE) Ettepanek:

NÕUKOGU MÄÄRUS, millega muudetakse määrust (EL) nr 1387/2013, millega peatatakse teatavatele põllumajandus- ja tööstustoodetele kehtestatud ühise tollitariifistiku ühepoolsete tollimaksude kohaldamine EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 31, võttes arvesse Euroopa Komisjoni ettepanekut ning arvestades järgmist: (1)Praegu on nõukogu määruse (EL) nr 1387/2013 lisas loetlemata 67 toodet, mille toodangust liidus ei piisa liidu tööstuse vajaduste rahuldamiseks. Seepärast on liidu huvides täielikult peatada ühise tollitariifistiku ühepoolsete tollimaksude kohaldamine nende toodete suhtes. (2)Selleks et võtta arvesse tehnilist tootearendust ja majandussuundumusi turul, on vaja muuta ühise tollitariifistiku ühepoolse tollimaksu kohaldamise peatamise tingimusi 49 toote puhul, mis praegu on loetletud määruse (EL) nr 1387/2013 lisas. Selleks et tööstussektor saaks kehtivatest peatamistest täit kasu, muudeti teatavate toodete klassifikatsiooni. Lisaks tuleks ajakohastada määruse (EL) nr 1387/2013 lisa, et võtta arvesse vajadust tekste mõnel juhul ühtlustada või täpsustada. Muudetud tingimused on seotud tootekirjelduse, klassifikatsiooni, tollimaksumäärade või eesmärgipärase kasutuse nõude muutmisega. (3)Määruses (EL) nr 1387/2013 kehtestatud kohustusliku läbivaatamise kuupäeva tuleks tollimaksude peatamise 188 juhul muuta. (4)Liidu huvides ei ole enam jätkata ühise tollitariifistiku ühepoolsete tollimaksude peatamist praegu määruse (EL) nr 1387/2013 lisas loetletud 92 toote puhul. (5)Selguse huvides tuleks muudetud või käesoleva määrusega lisatud peatamiskanded tähistada tärniga ja tärn tuleks eemaldada nende peatamiskannete juurest, mida käesoleva määrusega ei muudeta. (6)Seepärast tuleks määrust (EL) nr 1387/2013 vastavalt muuta. (7)Selleks et vältida tõrkeid tollimaksude peatamise süsteemi kohaldamisel ja täita ühepoolsete tariifide peatamist ja kvootide kohaldamist käsitlevas komisjoni teatises (2011/C 363/2011) esitatud suuniseid, peaksid käesolevas määruses kehtestatud muudatused seoses asjaomaste toodete kohta kehtiva tollimaksude peatamisega kiiresti jõustuma ja neid tuleks kohaldada alates 1. jaanuarist 2018, ON VASTU VÕTNUD KÄESOLEVA MÄÄRUSE: Artikkel 1 Määruse (EL) nr 1387/2013 lisa muudetakse järgmiselt: 1) jäetakse välja nende toodete read, mille CN-koodid ja TARICi koodid on esitatud käesoleva määruse I lisas; 2) jäetakse välja kõik tärnid ja märkustest jäetakse välja rida „* Uus meede või muudetud tingimustega meede.“; 3) käesoleva määruse II lisas loetletud toodete read lisatakse määruse (EL) nr 1387/2013 lisa tabeli esimeses veerus esitatud CN-koodide järjestuse alusel. Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas. Seda kohaldatakse alates 1. jaanuarist 2018. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja



FINANTSSELGITUS 1. ETTEPANEKU NIMETUS Nõukogu määrus, millega muudetakse määrust (EL) nr 1387/2013, millega peatatakse teatavatele põllumajandus- ja tööstustoodetele kehtestatud ühise tollitariifistiku ühepoolsete tollimaksude kohaldamine 2. EELARVEREAD Peatükk ja artikkel:

Peatüki 1 2 artikkel 1 2 0 – Otsuse 2014/335/EL, Euratom artikli 2 lõike 1 punktis a osutatud tollimaksud ja muud maksud Aastaks 2018 eelarvestatud summa (22 844 000 000 eurot) 3. FINANTSMÕJU ◻ Ettepanekul puudub finantsmõju X Ettepanekul puudub finantsmõju kuludele, küll aga on sellel mõju tuludele. Mõju on järgmine: (miljonites eurodes ühe kümnendkoha täpsusega) I lisa sisaldab 67 uut toodet. Nimetatud peatamiste tõttu jääb taotleva liikmesriigi poolt aastateks 2018–2022 tehtud prognooside kohaselt aastas saamata 22,2 miljonit eurot tollimakse. Varasemate aastate statistikast selgub aga, et nimetatud summa tuleb korrutada keskmise koefitsiendiga, mis on hinnanguliselt 1,8, et võtta arvesse ka samu peatamisi kasutavate teiste liikmesriikide importi. Selle tulemusel jääb aastas saamata umbes 40,0 miljonit eurot tollimakse. Tollimaksude taaskehtestamise tõttu on määruse lisast välja jäetud 92 toodet. Tänu sellele kogutakse tollimakse 24,3 miljoni euro võrra rohkem. Kuna väljajätmine hakkab kehtima 1. jaanuaril 2018, puudub selle kohta statistika ja suurenemine on arvutatud taotleva liikmesriigi prognooside alusel.